送焦生
作者：劉敞
朝代：宋

paragraphs: 蒼鷹懷風雲，六月不忘習。
寒蛟待雷雨，深水聊自蟄。
多君起江湖，力學如不及。
擇師視洙泗，履奥窺所立。
翰飛自兹遠，變化誰能縶。
孤劍屢感激，四方慎翔集。
公子誠愛客，相門許長揖。
結轡因北游，揮手謝朋執。
藏書就史氏，觀國榮天邑。
藉甚諸公間，青紫亦可拾。
寧復悲歸來，眷眷兒女泣。